Čepček, Martin, poslanec NR SR (2022-10-25):
Ďakujem pekne. Nebudem to naťahovať. Dôležité hlasovanie, mohol som to tiež nechať prepadnúť dneska, ale tak aj z úcty k pani poslankyni nebudem teda. Takže odôvodnenie. Pani poslankyňa Bittó Cigániková nespĺňa základné odborné ani osobné predpoklady pre výkon funkcie predsedu Výboru Národnej rady Slovenskej republiky pre zdravotníctvo. Nemá relevantné vzdelanie ani odbornú prax súvisiacu so zdravotníctvom. Jana Bittó Cigániková zneužíva svoje postavenie vo Výbore Národnej rady Slovenskej republiky pre zdravotníctvo na presadzovanie svojej progresívnej ideologickej agendy a namiesto kvalitného a dostupného zdravotníctva pre všetkých občanov sa zameriava hlavne na presadzovanie čo najširšieho prístupu k násilnému ukončovaniu životov nenarodených detí. Prinajmenšom podľa časti reálnych odborníkov na oblasť zdravotníctva presadzuje v zdravotníctve záujmy finančných skupín na úkor bežných občanov. Zvlášť v komplikovanej post-pandemickej situácii a v stave hroziacich hromadných výpovedí lekárov k zlepšeniu situácie vôbec nepomáha neschopnosť poslankyne Bittó Cigánikovej spolupracovať s odborníkmi s inou ideologickou orientáciou alebo iným názorom. Poslankyňa Bittó Cigániková sa opakovane správa vulgárne, hystericky a celkovo nedôstojne pozície poslanca Národnej rady, pričom z medializovaných informácií vyvstáva aj podozrenie z účasti na fyzickej potýčke s poslaneckou kolegyňou. Jana Bittó Cigániková opakovane šírila nepravdivé, prekrútené, klamlivé a zavádzajúce informácie, hoaxy a dezinformácie z medicínskej oblasti, predovšetkým v súvislosti s umelými potratmi. Je neakceptovateľné, aby osoba vo funkcii predsedu Výboru Národnej rady Slovenskej republiky pre zdravotníctvo šírila takéto informácie, zvlášť keď sme v nedávnej dobe boli svedkami toho, ako šírenie klamlivých a zavádzajúcich medicínskych informácií stálo životy mnohých našich občanov. Z vyššie uvedeného dôvodu je zotrvanie poslankyne Bittó Cigánikovej vo funkcii predsedu výboru Národnej rady Slovenskej republiky neakceptovateľné a je potrebné ju čo najskôr odvolať a pozíciu obsadiť rešpektovaným odborníkom. Ešte chcem dodať, tento návrh nebol podaný minulý týždeň, ale bol podaný 29. 9. 2022. A ešte pár mojich poznámok k tomuto návrhu zákona, teda k tomuto návrhu. Pani poslankyňa podľa mňa nadsluhuje, lebo bolo sľúbené, po odchode Igora Matoviča ako predsedu vlády a Mareka Krajčího z postu ministra zdravotníctva bola dohoda, že odídu aj ďalší. A jedna z tých, ktorá mala odísť, je pani poslankyňa Cigániková. Okrem iného aj pani ministerka spravodlivosti, ktorá medzičasom odišla. Pani poslankyňa, okrem iného, porušuje rokovací poriadok tým, že nosí do sály vizuálne pomôcky, ktoré sú zakázané. Myslím tým varechy. Degraduje najvyšší zákonodarnú inštitúciu parlament len tým, že nosí vlajku okolo krku. A je mi jedno, akú vlajku. Aj ostatní poslanci chcú prejaviť svoju solidaritu, tak nosia na klope tiež iné odznaky alebo vlajky. Ja napríklad odznak nenarodených detí. Čudujem sa, že ju nikto z lekárov alebo sestier nežiadal odvolať, lebo týmto spôsobom degraduje ich postavenie v spoločnosti. Občania si myslia, že do zdravotníctva, školstva či športu sa vyznajú. No nie je tomu celkom tak. Ja sa dva roky pýtam pána ministra zdravotníctva, ako bude riešiť platy zdravotníkov na hodinách otázok. Do dnešného dňa som nedostal odpoveď. No neviem, či môže za to pani poslankyňa Cigániková, ale prinajmenšom ako predsedníčka mohla iniciovať... no (reakcia z pléna), opozičná, pani poslankyňa je momentálne opozičná poslankyňa, čo je jeden z dôvodov. Z ďalších dôvodov, no a (reakcia z pléna), áno, Národná rada by nemal byť cirkus ... (Prerušenie vystúpenia predsedajúcim.)